title: Decizia de punere în aplicare (UE) 2018/1723 a Comisiei din 26 octombrie 2018 privind proiectul transfrontalier Rail Baltica din cadrul coridorului Marea Nordului-Marea Baltică al rețelei centrale [notificată cu numărul C(2018) 6969]

text:
                  15.11.2018

                  RO

                  Jurnalul Oficial al Uniunii Europene

                  L 287/32

         DECIZIA DE PUNERE ÎN APLICARE (UE) 2018/1723 A COMISIEI
         din 26 octombrie 2018
         privind proiectul transfrontalier Rail Baltica din cadrul coridorului Marea Nordului-Marea Baltică al rețelei centrale

               [notificată cu numărul C(2018) 6969]

         (Numai textele în limbile estonă, finlandeză, letonă, lituaniană, polonă și suedeză sunt autentice)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1315/2013 al Parlamentului European și al Consiliului din 11 decembrie 2013 privind orientările Uniunii pentru dezvoltarea rețelei transeuropene de transport și de abrogare a Deciziei nr. 661/2010/UE (1), în special articolul 47 alineatul (2),
         întrucât:

                     (1)

                     Astfel cum se indică în cel de-al 3-lea plan de lucru pentru coridorul Marea Nordului-Marea Baltică al rețelei centrale (2), proiectul transfrontalier Rail Baltica ar trebui să joace un rol crucial în asigurarea funcționării coridorului, prin crearea unei conexiuni interoperabile și eficiente între statele baltice, Polonia și Finlanda, precum și a unor conexiuni multimodale între transportul maritim, cel feroviar și cel rutier.

                     (2)

                     Proiectul Rail Baltica este implementat sub formă de linie de cale ferată convențională rapidă, destinată transportului de călători și de mărfuri. Fluxurile de transport de mărfuri și de călători ar trebui să crească în mod substanțial în urma finalizării proiectului Rail Baltica.

                     (3)

                     Proiectul Rail Baltica este un proiect transfrontalier extrem de complex la care participă cinci state membre, pentru care asigurarea unui nivel de coordonare suficient constituie o provocare importantă. Pentru a sprijini implementarea coordonată și în timp util a acestui proiect, este necesar să se adopte dispoziții care să stabilească o descriere a acțiunilor necesare, precum și calendarul de punere în aplicare a acestora. Acest lucru ar contribui la realizarea obiectivelor transfrontaliere ale planului de lucru pentru coridorul Marea Nordului-Marea Baltică. Conform acestui plan de lucru, proiectul transfrontalier Rail Baltica trebuie să fie operațional cât mai curând posibil și, în orice caz, cel târziu până în 2030.

                     (4)

                     Fără a aduce atingere articolului 1 alineatul (4) din Regulamentul (UE) nr. 1315/2013, bugetul de care mai este nevoie pentru implementarea integrală a proiectului transfrontalier Rail Baltica este estimat la cel puțin 5,6 miliarde EUR. Proiectele implementate sau planificate până în prezent au o valoare apropiată de 1,9 miliarde EUR și implică o finanțare din partea Uniunii (de până la 85 % din costurile eligibile). Este important să se identifice acțiunile necesare pentru finalizarea proiectului Rail Baltica, astfel încât să se poată planifica și optimiza pe deplin disponibilitatea, în acest sens, a finanțării naționale, regionale și a Uniunii, precum și a altor tipuri de sprijin relevante.

                     (5)

                     Dimensiunea transfrontalieră a proiectului necesită instituirea unor structuri de guvernanță specifice. Coordonatorul european pentru coridorul Marea Nordului-Marea Baltică al rețelei centrale și un reprezentant al Comisiei ar trebui să participe la aceste structuri în calitate de observatori.

                     (6)

                     Estonia, Letonia și Lituania au semnat și ratificat un acord interguvernamental prin care au convenit să își asume pe deplin angajamentele în cadrul proiectului Rail Baltica. Societatea RB Rail AS și organismele naționale de implementare au fost stabilite și desemnate pentru implementarea proiectului. Grupul operativ Rail Baltica asigură pilotajul proiectului și coordonarea între ministerele competente ale Estoniei, Letoniei, Lituaniei, Poloniei și Finlandei.

                     (7)

                     Pentru a monitoriza evoluția implementării proiectului, statele membre ar trebui să prezinte Comisiei rapoarte periodice în acest sens referitoare la tronsoanele situate pe teritoriile lor respective, precum și să notifice orice întârzieri întâmpinate.

                     (8)

                     Măsurile prevăzute în prezenta decizie au fost aprobate de Estonia, Letonia, Lituania, Polonia și Finlanda.

                     (9)

                     Măsurile prevăzute în prezenta decizie sunt conforme cu avizul comitetului menționat la articolul 52 din Regulamentul (UE) nr. 1315/2013,

               ADOPTĂ PREZENTA DECIZIE:

            Articolul 1
            Obiect
            Prezenta decizie stabilește o descriere a acțiunilor și calendarul de implementare în ceea ce privește proiectul transfrontalier Rail Baltica (Tallinn-Pärnu-Riga-Panevėžys-Kaunas-Varșovia, cu o conexiune la Vilnius), precum și dispoziții conexe privind guvernanța.

            Articolul 2
            Acțiuni și calendar
            Estonia, Letonia, Lituania și Polonia asigură punerea în aplicare în timp util a următoarelor acțiuni:

                        (a)

                        până la 31 decembrie 2018:

                                    1.

                                    finalizarea proiectării tehnice preliminare consolidate în Estonia, Letonia și Lituania;

                                    2.

                                    finalizarea evaluărilor strategice de mediu în Estonia, Letonia și Lituania (cu excepția tronsoanelor situate între Kaunas și Vilnius și între Kaunas și frontiera dintre Lituania și Polonia);

                                    3.

                                    finalizarea studiului referitor la gestionarea infrastructurii în Estonia, Letonia și Lituania și transmiterea sa către autoritățile naționale din aceste țări;

                        (b)

                        până la 30 iunie 2019: adoptarea de către Estonia, Letonia și Lituania a unei decizii privind gestionarea infrastructurilor construite;

                        (c)

                        până la 31 decembrie 2020:

                                    1.

                                    finalizarea evaluărilor strategice de mediu în Lituania, de la Kaunas la frontiera dintre Lituania și Polonia;

                                    2.

                                    finalizarea planificării spațiale (teritoriale) și aprobarea alinierii detaliate a rutelor în Estonia, Letonia și Lituania (cu excepția tronsonului situat între Kaunas și Vilnius);

                                    3.

                                    începerea construcției în Estonia, Letonia și Lituania;

                                    4.

                                    finalizarea proiectării tehnice a căii ferate în Estonia, Letonia (tronsonul central din jurul orașului Riga) și Lituania (cu excepția tronsoanelor situate între Kaunas și Vilnius și între Kaunas și frontiera dintre Lituania și Polonia);

                                    5.

                                    finalizarea în Polonia a studiilor detaliate și a procedurilor de mediu care definesc parametrii tehnici și calendarul de implementare a tronsonului situat între Ełk și frontiera dintre Polonia și Lituania;

                        (d)

                        până la 31 decembrie 2021:

                                    1.

                                    finalizarea achiziției de terenuri în Estonia, Letonia și Lituania (cu excepția tronsoanelor situate între Kaunas și Vilnius și între Kaunas și frontiera dintre Lituania și Polonia);

                                    2.

                                    finalizarea planificării spațiale (teritoriale) și a evaluărilor strategice de mediu și aprobarea alinierii detaliate a rutelor în Lituania pentru tronsonul situat între Kaunas și Vilnius;

                                    3.

                                    finalizarea proiectării tehnice în Letonia (tronsoanele de nord și de sud);

                        (e)

                        până la 31 decembrie 2023:

                                    1.

                                    finalizarea achiziției de terenuri în Lituania în ceea ce privește tronsoanele situate între Kaunas și Vilnius și între Kaunas și frontiera dintre Lituania și Polonia;

                                    2.

                                    finalizarea proiectării tehnice a căii ferate în Lituania pentru tronsoanele situate între Kaunas și frontiera dintre Lituania și Polonia și între Kaunas și Vilnius;

                        (f)

                        până la 31 decembrie 2025:

                                    1.

                                    finalizarea infrastructurii feroviare constituite dintr-o linie de cale ferată dublă pentru traficul mixt, adaptată trenurilor de marfă cu o lungime de minimum 740 de metri, electrificată, cu ecartament UIC, în Estonia, Letonia, Lituania și Polonia;

                                    2.

                                    implementarea în Estonia, Letonia, Lituania și Polonia a Sistemului european de management al traficului feroviar (ERTMS) pentru a obține interoperabilitatea deplină, în conformitate cu Regulamentul de punere în aplicare (UE) 2017/6 al Comisiei (3);

                                    3.

                                    asigurarea capacității de transbordare în terminalele feroviar-rutiere existente și noi, care trebuie să fie conectate printr-o linie de cale ferată dublă convențională, rapidă, electrificată și cu ecartament standard european (1 435 mm).

            Articolul 3
            Guvernanță

               (1)   Progresele acțiunilor menționate la articolul 2 sunt discutate, cel puțin de două ori pe an, de către reprezentanții Estoniei, Letoniei, Lituaniei, Poloniei și Finlandei în cadrul grupului operativ interguvernamental (ministerial) Rail Baltica, cu participarea coordonatorului european pentru coridorul Marea Nordului-Marea Baltică al rețelei centrale și a reprezentanților Comisiei.

               (2)   Coordonatorul european pentru coridorul Marea Nordului-Marea Baltică al rețelei centrale, reprezentanții Comisiei și reprezentanții desemnați ai Poloniei și Finlandei sunt invitați să participe în calitate de observatori la reuniunile consiliului de supraveghere al RB Rail AS.

            Articolul 4
            Raportare
            Estonia, Letonia, Lituania și Polonia raportează cel puțin o dată pe an Comisiei și coordonatorului european pentru coridorul Marea Nordului-Marea Baltică al rețelei centrale cu privire la progresele înregistrate în ceea ce privește punerea în aplicare a acțiunilor menționate la articolul 2 și notifică orice întârziere întâmpinată, specificând cauzele întârzierii și indicând măsurile corective adoptate. În acest scop, statele membre respective pot utiliza, după caz, conținutul rapoartelor anuale privind progresele înregistrate, care trebuie prezentate în temeiul acordurilor de grant din cadrul Mecanismului pentru interconectarea Europei.

            Articolul 5
            Reexaminare
            Până cel târziu la data de 31 decembrie 2023, Comisia, după consultarea cu Estonia, Finlanda, Letonia, Lituania și Polonia și cu sprijinul coordonatorului european pentru coridorul Marea Nordului-Marea Baltică al rețelei centrale, efectuează o reexaminare a calendarului și a acțiunilor menționate la articolul 2.

            Articolul 6
            Prezenta decizie se adresează Republicii Estonia, Republicii Letonia, Republicii Lituania, Republicii Polone și Republicii Finlanda.

            Adoptată la Bruxelles, 26 octombrie 2018.

                  Pentru Comisie

               Violeta BULC

                  Membru al Comisiei

            (1)  JO L 348, 20.12.2013, p. 1.

            (2)  A se vedea planul de lucru la adresa: https://ec.europa.eu/transport/themes/infrastructure/north-sea-baltic_en

            (3)  Regulamentul de punere în aplicare (UE) 2017/6 al Comisiei din 5 ianuarie 2017 privind planul de implementare la nivel european a Sistemului european de management al traficului feroviar (JO L 3, 6.1.2017, p. 6).


title: Decizia (PESC) 2018/1940 a Consiliului din 10 decembrie 2018 de modificare a Deciziei 2010/788/PESC privind adoptarea de măsuri restrictive împotriva Republicii Democratice Congo

text:
                  11.12.2018

                  RO

                  Jurnalul Oficial al Uniunii Europene

                  L 314/47

         DECIZIA (PESC) 2018/1940 A CONSILIULUI
         din 10 decembrie 2018
         de modificare a Deciziei 2010/788/PESC privind adoptarea de măsuri restrictive împotriva Republicii Democratice Congo
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 20 decembrie 2010, Consiliul a adoptat Decizia 2010/788/PESC (1) privind adoptarea de măsuri restrictive împotriva Republicii Democratice Congo (RDC).

                     (2)

                     La 12 decembrie 2016, Consiliul a adoptat Decizia (PESC) 2016/2231 (2) ca reacție la obstrucționarea procesului electoral și la încălcările aferente ale drepturilor omului din RDC. Respectiva decizie a modificat Decizia 2010/788/PESC, introducând, printre altele, măsuri restrictive autonome la articolul 3 alineatul (2) din aceasta.

                     (3)

                     Pe baza unei revizuiri a măsurilor menționate la articolul 3 alineatul (2) din Decizia 2010/788/PESC, măsurile restrictive ar trebui reînnoite până la 12 decembrie 2019.

                     (4)

                     În concluziile sale din decembrie 2017, Consiliul a îndemnat toți actorii congolezi, în primul rând autoritățile și instituțiile congoleze, să joace un rol constructiv în procesul electoral. Având în vedere alegerile viitoare, Consiliul reiterează importanța organizării de alegeri credibile și deschise tuturor, în conformitate cu aspirațiile poporului congolez de a-și alege reprezentanții. Consiliul va revizui din nou măsurile restrictive în lumina desfășurării alegerilor din RDC și este pregătit să le adapteze în consecință.

                     (5)

                     Expunerile de motive referitoare la opt persoane incluse pe lista din anexa II ar trebui modificate. În plus, informațiile referitoare la toate persoanele incluse pe lista din respectiva anexă ar trebui să fie actualizate.

                     (6)

                     Prin urmare, Decizia 2010/788/PESC ar trebui modificată în consecință,

               ADOPTĂ PREZENTA DECIZIE:

            Articolul 1
            Alineatul (2) de la articolul 9 din Decizia 2010/788/PESC se înlocuiește cu următorul text:

                  „(2)   Măsurile menționate la articolul 3 alineatul (2) se aplică până la 12 decembrie 2019. Acestea se reînnoiesc sau se modifică, după caz, în cazul în care Consiliul consideră că obiectivele deciziei nu au fost îndeplinite.”

            Articolul 2
            Lista din anexa II la Decizia 2010/788/PESC se înlocuiește cu lista din anexa la prezenta decizie.

            Articolul 3
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Bruxelles, 10 decembrie 2018.

                  Pentru Consiliu

                  Președintele

               F. MOGHERINI

            (1)  Decizia 2010/788/PESC a Consiliului din 20 decembrie 2010 privind adoptarea de măsuri restrictive împotriva Republicii Democratice Congo și de abrogare a Poziției comune 2008/369/PESC (JO L 336, 21.12.2010, p. 30).

            (2)  Decizia (PESC) 2016/2231 a Consiliului din 12 decembrie 2016 de modificare a Deciziei 2010/788/PESC privind adoptarea de măsuri restrictive împotriva Republicii Democratice Congo (JO L 336 I, 12.12.2016, p. 7).

            ANEXĂ

                     „ANEXA II

                        LISTA PERSOANELOR ȘI A ENTITĂȚILOR MENȚIONATE LA ARTICOLUL 3 ALINEATUL (2)

                     A.   Persoane

                                 Nume

                                 Informații de identificare

                                 Motivele desemnării

                                 Data includerii pe listă

                                 1.

                                 Ilunga Kampete

                                 alias Gaston Hughes Ilunga Kampete; alias Hugues Raston Ilunga Kampete.
                                 Data nașterii: 24.11.1964.
                                 Locul nașterii: Lubumbashi (RDC).
                                 Carte de identitate militară nr.: 1-64-86-22311-29.
                                 Cetățenia: RDC.
                                 Adresă: 69, avenue Nyangwile, Kinsuka Mimosas, Kinshasa/Ngaliema, RDC.

                                 În calitate de comandant al Gărzii Republicane (GR), Ilunga Kampete a fost responsabil de unitățile GR desfășurate pe teren și implicate în utilizarea disproporționată a forței și reprimarea violentă, în septembrie 2016, la Kinshasa. În această calitate, Ilunga Kampete a fost prin urmare implicat în planificarea, conducerea sau comiterea de acte care constituie încălcări grave ale drepturilor omului în RDC.

                                 12.12.2016

                                 2.

                                 Gabriel Amisi Kumba

                                 alias Gabriel Amisi Nkumba; «Tango Fort»; «Tango Four».
                                 Data nașterii: 28.5.1964.
                                 Locul nașterii: Malela (RDC).
                                 Carte de identitate militară nr.: 1-64-87-77512-30.
                                 Cetățenia: RDC.
                                 Adresă: 22, avenue Mbenseke, Ma Campagne, Kinshasa/Ngaliema, RDC.

                                 Fost comandant al primei zone de apărare a armatei congoleze (FARDC) ale cărei forțe au participat la utilizarea disproporționată a forței și reprimarea violentă, în septembrie 2016, la Kinshasa. În această calitate, Gabriel Amisi Kumba a fost prin urmare implicat în planificarea, conducerea sau comiterea de acte care constituie încălcări grave ale drepturilor omului în RDC.
                                 În iulie 2018, Gabriel Amisi Kumba a fost numit șef-adjunct al Statului-Major al forțelor armate congoleze (FARDC), responsabil cu operațiunile și serviciile de informații.

                                 12.12.2016

                                 3.

                                 Ferdinand Ilunga Luyoyo

                                 Data nașterii: 8.3.1973.
                                 Locul nașterii: Lubumbashi (RDC).
                                 Pașaport nr.: OB0260335
                                 (valabil de la 15.4.2011 până la 14.4.2016).
                                 Cetățenia: RDC.
                                 Adresă: 2, avenue des Orangers, Kinshasa/Gombe, RDC.

                                 În calitate de comandant al unității de intervenție în timpul demonstrațiilor Légion Nationale d'Intervention a Poliției Naționale Congoleze (PNC), Ferdinand Ilunga Luyoyo a fost responsabil pentru utilizarea disproporționată a forței și reprimarea violentă în septembrie 2016, la Kinshasa. În această calitate, Ferdinand Ilunga Luyoyo a fost prin urmare implicat în planificarea, conducerea sau comiterea de acte care constituie încălcări grave ale drepturilor omului în RDC.
                                 În iulie 2017, Ferdinand Ilunga Luyoyo a fost numit comandant al unității PNC responsabile pentru protecția instituțiilor și a funcționarilor de rang înalt.

                                 12.12.2016

                                 4.

                                 Celestin Kanyama

                                 alias Kanyama Tshisiku Celestin; Kanyama Celestin Cishiku Antoine; Kanyama Cishiku Bilolo Célestin;
                                 Esprit de mort.
                                 Data nașterii: 4.10.1960.
                                 Locul nașterii: Kananga (RDC).
                                 Cetățenia: RDC.
                                 Pașaport nr.: OB0637580
                                 (valabil de la 20.5.2014 până la 19.5.2019).
                                 I s-a acordat viza Schengen cu nr. 011518403, eliberată la 2.7.2016.
                                 Adresă: 56, avenue Usika, Kinshasa/Gombe, RDC.

                                 În calitate de comisar al Poliției Naționale Congoleze (PNC), Celestin Kanyama a fost responsabil pentru utilizarea disproporționată a forței și reprimarea violentă în septembrie 2016, la Kinshasa. În această calitate, Celestin Kanyama a fost prin urmare implicat în planificarea, conducerea sau comiterea de acte care constituie încălcări grave ale drepturilor omului în RDC.
                                 În iulie 2017, Celestin Kanyama a fost numit director general al școlilor de formare ale Poliției Naționale.

                                 12.12.2016

                                 5.

                                 John Numbi

                                 alias John Numbi Banza Tambo; John Numbi Banza Ntambo; Tambo Numbi.
                                 Data nașterii: 16.8.1962.
                                 Locul nașterii: Jadotville-Likasi-Kolwezi (RDC).
                                 Cetățenia: RDC.
                                 Adresă: 5, avenue Oranger, Kinshasa/Gombe, RDC.

                                 Fost inspector general în cadrul Poliției Naționale Congoleze (PNC), John Numbi a fost implicat în special în campania de intimidare violentă din timpul alegerilor pentru funcția de guvernator, desfășurate în martie 2016 în cele patru provincii care au înlocuit fosta provincie Katanga a RDC, și este prin urmare responsabil pentru împiedicarea găsirii unei soluții consensuale și pașnice în vederea desfășurării alegerilor din RDC. În iulie 2018, John Numbi a fost numit inspector general al forțelor armate congoleze (FARDC).

                                 12.12.2016

                                 6.

                                 Roger Kibelisa

                                 alias Roger Kibelisa Ngambaswi.
                                 Data nașterii: 9.9.1959.
                                 Locul nașterii: Fayala (RDC).
                                 Cetățenia: RDC.
                                 Adresă: 24, avenue Photopao, Kinshasa/Mont Ngafula, RDC.

                                 În calitate de director pentru securitate internă în cadrul Serviciul Național de Informații (ANR), Roger Kibelisa este implicat în campania de intimidare desfășurată de funcționarii ANR împotriva membrilor opoziției, inclusiv arestări și rețineri arbitrare. Prin urmare, Roger Kibelisa a subminat statul de drept și a împiedicat găsirea unei soluții consensuale și pașnice în vederea alegerilor din RDC.

                                 12.12.2016

                                 7.

                                 Delphin Kaimbi

                                 alias Delphin Kahimbi Kasagwe; Delphin Kayimbi Demba Kasangwe; Delphin Kahimbi Kasangwe; Delphin Kahimbi Demba Kasangwe; Delphin Kasagwe Kahimbi.
                                 Data nașterii: 15.1.1969 (sau: 15.7.1969).
                                 Locul nașterii: Kiniezire/Goma (RDC).
                                 Cetățenia: RDC.
                                 Pașaport diplomatic nr.: DB0006669 (valabil de la 13.11.2013 până la 12.11.2018).
                                 Adresă: 1, 14eme rue, Quartier Industriel, Linete, Kinshasa, RDC.

                                 Fostul șef al Organismului de informații militare (anterior DEMIAP) din cadrul Centrului Național de Operații, structura de comandă și control responsabilă pentru arestările arbitrare și pentru represiunea violentă din Kinshasa din septembrie 2016, și responsabil pentru forțele care au participat la intimidări și arestări arbitrare, care împiedică găsirea unei soluții consensuale și pașnice în vederea desfășurării alegerilor în RDC. În iulie 2018, Delphin Kaimbi a fost numit asistent al șefului Statului-Major General în cadrul Statului-Major al FARDC, responsabil cu serviciile de informații.

                                 12.12.2016

                                 8.

                                 Evariste Boshab, fost viceprim-ministru și ministru de interne și al securității

                                 alias Evariste Boshab Mabub Ma Bileng.
                                 Data nașterii: 12.1.1956.
                                 Locul nașterii: Tete Kalamba (RDC).
                                 Cetățenia: RDC.
                                 Pașaport diplomatic nr.: DP0000003 (valabil de la: 21.12.2015 – expiră la: 20.12.2020).
                                 Viza Schengen a expirat la data de 5.1.2017.
                                 Adresă: 3, avenue du Rail, Kinshasa/Gombe, RDC.

                                 În calitatea sa de viceprim-ministru și ministru de interne și al securității din decembrie 2014 până în decembrie 2016, Evariste Boshab a fost însărcinat în mod oficial cu serviciile de poliție și de securitate, precum și cu coordonarea activităților guvernatorilor de provincii. În această calitate, a fost responsabil pentru arestările unor activiști și unor membri ai opoziției, precum și pentru utilizarea disproporționată a forței, inclusiv în perioada septembrie 2016-decembrie 2016 ca reacție la demonstrațiile din Kinshasa, care a dus la rănirea sau uciderea unui număr ridicat de civili de către serviciile de securitate. Evariste Boshab a fost prin urmare implicat în planificarea, conducerea sau comiterea de acte care constituie încălcări grave ale drepturilor omului în RDC.

                                 29.5.2017

                                 9.

                                 Alex Kande Mupompa, fost guvernator al provinciei Kasai Central

                                 alias Alexandre Kande Mupomba; Kande-Mupompa.
                                 Data nașterii: 23.9.1950.
                                 Locul nașterii: Kananga (RDC).
                                 Cetățenia: RDC și belgiană.
                                 Pașaport RDC nr.: OP0024910 (valabil de la: 21.3.2016 – expiră la: 20.3.2021).
                                 Adrese: Messidorlaan 217/25, 1180 Uccle, Belgia.
                                 1, avenue Bumba, Kinshasa/Ngaliema, RDC.

                                 În calitate de guvernator al provinciei Kasai Central până în octombrie 2017, Alex Kande Mupompa a fost responsabil pentru utilizarea disproporționată a forței, pentru represiunea violentă și pentru execuțiile extrajudiciare comise de forțele de securitate și de PNC în provincia Kasai Central în august 2016, inclusiv pentru ucideri pe teritoriul Dibaya în februarie 2017.
                                 Alex Kande Mupompa a fost prin urmare implicat în planificarea, conducerea sau comiterea de acte care constituie încălcări grave ale drepturilor omului în RDC.

                                 29.5.2017

                                 10.

                                 Jean-Claude Kazembe Musonda, fost guvernator al provinciei Haut-Katanga

                                 Data nașterii: 17.5.1963.
                                 Locul nașterii: Kashobwe (RDC).
                                 Cetățenia: RDC.
                                 Adresă: 7891, avenue Lubembe, Quartier Lido, Lubumbashi, Haut-Katanga, RDC.

                                 În calitate de guvernator al provinciei Haut Katanga până în aprilie 2017, Jean-Claude Kazembe Musonda a fost responsabil pentru utilizarea disproporționată a forței și pentru actele de reprimare violentă comise de forțele de securitate și de PNC în provincia Haut Katanga, inclusiv în perioada 15-31 decembrie 2016, când 12 civili au fost uciși și 64 au fost răniți ca urmare a utilizării forței letale de către forțele de securitate, inclusiv de agenți ai PNC, ca reacție la protestele din Lubumbashi.
                                 Jean-Claude Kazembe Musonda a fost prin urmare implicat în planificarea, conducerea sau comiterea de acte care constituie încălcări grave ale drepturilor omului în RDC.

                                 29.5.2017

                                 11.

                                 Lambert Mende, ministrul comunicațiilor și mass-media și purtător de cuvânt al guvernului

                                 alias Lambert Mende Omalanga.
                                 Data nașterii: 11.2.1953.
                                 Locul nașterii: Okolo (RDC).
                                 Pașaport diplomatic nr.: DB0001939 (eliberat la: 4.5.2017 – expiră la: 3.5.2022).
                                 Cetățenia: RDC.
                                 Adresă: 20, avenue Kalongo, Kinshasa/Ngaliema, RDC.

                                 În calitate de ministru al comunicațiilor și mass-media începând cu 2008, Lambert Mende este responsabil pentru politica represivă în domeniul mass-media, care încalcă dreptul la libertatea de exprimare și de informare și subminează adoptarea unei soluții pașnice și bazate pe consens în vederea organizării de alegeri în RDC. La 12 noiembrie 2016, acesta a adoptat un decret care limitează posibilitatea ca mass-media din străinătate să emită în RDC.
                                 În ciuda acordului politic încheiat la data de 31 decembrie 2016 între majoritatea prezidențială și partidele de opoziție, o serie de canale mass-media încă nu își reluaseră emisia în octombrie 2018.
                                 În calitatea sa de ministru al comunicațiilor și mass-media, Lambert Mende este prin urmare responsabil pentru obstrucționarea găsirii unei soluții pașnice și bazate pe consens în vederea organizării de alegeri în RDC, inclusiv prin acte de represiune.

                                 29.5.2017

                                 12.

                                 Generalul de brigadă Eric Ruhorimbere, comandant adjunct al celei de a 21-a regiuni militare (Mbuji-Mayi)

                                 alias Eric Ruhorimbere Ruhanga; Tango Two; Tango Deux.
                                 Data nașterii: 16.7.1969.
                                 Locul nașterii: Minembwe (RDC).
                                 Carte de identitate militară nr.: 1-69-09-51400-64.
                                 Cetățenia: RDC.
                                 Pașaport RDC nr. OB0814241.
                                 Adresă: Mbujimayi, Kasai Province, RDC.

                                 În calitatea de comandant adjunct al celei de a 21-a regiuni militare în perioada septembrie 2014-iulie 2018, Eric Ruhorimbere a fost responsabil pentru utilizarea disproporționată a forței și pentru execuțiile extrajudiciare comise de către forțele FARDC, în special împotriva miliției Nsapu și a femeilor și copiilor.
                                 Eric Ruhorimbere a fost prin urmare implicat în planificarea, conducerea sau comiterea de acte care constituie încălcări grave ale drepturilor omului în RDC. În iulie 2018, Eric Ruhorimbere a fost numit comandant al sectorului operațional Nord Equateur.

                                 29.5.2017.

                                 13.

                                 Ramazani Shadari, fost viceprim-ministru și ministru de interne și al securității

                                 alias Emmanuel Ramazani Shadari Mulanda; Shadary.
                                 Data nașterii: 29.11.1960.
                                 Locul nașterii: Kasongo (RDC).
                                 Cetățenia: RDC.
                                 Adresă: 28, avenue Ntela, Mont Ngafula, Kinshasa, RDC.

                                 În calitatea de viceprim-ministru și ministru de interne și al securității până în februarie 2018, Ramazani Shadari a răspuns în mod oficial de serviciile de poliție și de securitate, precum și de coordonarea activităților guvernatorilor de provincii. În această calitate, a fost responsabil pentru arestările unor activiști și membri ai opoziției, precum și pentru utilizarea disproporționată a forței, de exemplu pentru reprimarea violentă a membrilor mișcării Bundu Dia Kongo (BDK) în provincia Kongo Central, de actele de reprimare de la Kinshasa din perioada ianuarie-februarie 2017, precum și pentru utilizarea disproporționată a forței și de actele de reprimare violentă din provincia Kasai.
                                 În această calitate, Ramazani Shadari a fost prin urmare implicat în planificarea, conducerea sau comiterea de acte care constituie încălcări grave ale drepturilor omului în RDC.
                                 În februarie 2018, Ramazani Shadari a fost numit secretar permanent al Parti du peuple pour la reconstruction et le développement (PPRD).

                                 29.5.2017

                                 14.

                                 Kalev Mutondo, șef (formal: administrator general) al Serviciului Național de Informații (ANR)

                                 alias Kalev Katanga Mutondo, Kalev Motono, Kalev Mutundo, Kalev Mutoid, Kalev Mutombo, Kalev Mutond, Kalev Mutondo Katanga, Kalev Mutund.
                                 Data nașterii: 3.3.1957.
                                 Cetățenia: RDC.
                                 Pașaport nr.: DB0004470 (eliberat la: 8.6.2012 – expiră la: 7.6.2017).
                                 Adresă: 24, avenue Ma Campagne, Kinshasa, RDC.

                                 În calitatea sa îndelungată de șef al Serviciului Național de Informații (ANR), Kalev Mutondo este implicat în arestarea și detenția arbitrară și în aplicarea de rele tratamente membrilor opoziției, activiștilor și altor persoane din rândul societății civile, fiind, de asemenea, responsabil pentru aceste fapte. Prin urmare, a subminat statul de drept și a obstrucționat găsirea unei soluții pașnice și bazate pe consens în vederea organizării de alegeri în RDC, plănuind și înfăptuind, de asemenea, acte care constituie încălcări grave ale drepturilor omului în RDC.

                                 29.5.2017

                           B.   Entități
                     […]

               ”.


title: Decizia (UE) 2018/1938 a Consiliului din 18 septembrie 2018 privind poziția care urmează să fie adoptată în numele Uniunii Europene în cadrul Consiliului de asociere instituit prin Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, în ceea ce privește adoptarea unei recomandări prin care se aprobă prelungirea planului de acțiune UE-Maroc pentru punerea în aplicare a statutului avansat (2013-2017)

text:
                  11.12.2018

                  RO

                  Jurnalul Oficial al Uniunii Europene

                  L 314/38

         DECIZIA (UE) 2018/1938 A CONSILIULUI
         din 18 septembrie 2018
         privind poziția care urmează să fie adoptată în numele Uniunii Europene în cadrul Consiliului de asociere instituit prin Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, în ceea ce privește adoptarea unei recomandări prin care se aprobă prelungirea planului de acțiune UE-Maroc pentru punerea în aplicare a statutului avansat (2013-2017)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 217 coroborat cu articolul 218 alineatul (9),
         având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
         întrucât:

                     (1)

                     Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte (1) (denumit în continuare „acordul”) a fost semnat la 26 februarie 1996 și a intrat în vigoare la 1 martie 2000 (2).

                     (2)

                     În temeiul articolului 80 din acord, Consiliul de asociere, instituit prin acord, are competența de a lua decizii și poate, de asemenea, formula recomandări.

                     (3)

                     Consiliul de asociere a adoptat, la 16 decembrie 2013, o recomandare cu privire la punerea în aplicare a unui plan de acțiune UE-Maroc pentru punerea în aplicare a statutului avansat (2013-2017) (3) (denumit în continuare „planul de acțiune”).

                     (4)

                     Pentru a se asigura continuitatea între planul de acțiune și viitoarele priorități ale parteneriatului, printr-un schimb de scrisori, Consiliul de asociere ar trebui să adopte o recomandare care să aprobe prelungirea planului de acțiune.

                     (5)

                     Este oportun să se stabilească poziția care urmează să fie adoptată, în numele Uniunii, în cadrul Consiliului de asociere în ceea ce privește adoptarea unei recomandări de aprobare a prelungirii planului de acțiune, întrucât recomandarea are efecte juridice.

                     (6)

                     Prelungirea planului de acțiune va forma baza relațiilor UE-Maroc pentru anul în curs și va permite desfășurarea negocierilor pentru a stabili orientările și noile priorități ale parteneriatului UE-Maroc în următorii ani,

               ADOPTĂ PREZENTA DECIZIE:

            Articolul 1
            Poziția care urmează să fie adoptată în numele Uniunii Europene în cadrul Consiliului de asociere instituit prin Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, în ceea ce privește adoptarea unei recomandări care să aprobe prelungirea cu un an începând de la data expirării planului de acțiune UE-Maroc pentru punerea în aplicare a statutului avansat (2013-2017) se bazează pe proiectul de recomandare atașat la prezenta decizie.

            Articolul 2
            Prezenta decizie se adresează Comisiei și Înaltului Reprezentant.

            Adoptată la Bruxelles, 18 septembrie 2018.

                  Pentru Consiliu

                  Președintele

               G. BLÜMEL

            (1)  JO L 70, 18.3.2000, p. 2.

            (2)  Decizia 2000/204/CE, CECO a Consiliului și a Comisiei din 26 ianuarie 2000 privind încheierea Acordului euro-mediteraneean de constituire a unei asocieri între Comunitățile Europene și statele lor membre, pe de o parte, și Regatul Maroc, pe de altă parte (JO L 70, 18.3.2000, p. 1).

            (3)  Recomandarea nr. 1/2013 a Consiliului de asociere UE-Maroc din 16 decembrie 2013 privind punerea în aplicare a planului de acțiune UE-Maroc în cadrul PEV pentru punerea în aplicare a statutului avansat (2013-2017) (JO L 352, 24.12.2013, p. 78).

            PROIECT
            RECOMANDAREA NR. 1/2018 A CONSILIULUI DE ASOCIERE UE-MAROC
            din …
            de aprobare a prelungirii cu un an a planului de acțiune UE-Maroc pentru punerea în aplicare a statutului avansat (2013-2017)
            CONSILIUL DE ASOCIERE UE-MAROC,
            având în vedere Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte (1),
            întrucât:

                        (1)

                        Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte (denumit în continuare „acordul”) a intrat în vigoare la 1 martie 2000.

                        (2)

                        În temeiul articolului 80 din acord, Consiliul de asociere poate formula recomandările pe care le consideră utile pentru îndeplinirea obiectivelor acordului.

                        (3)

                        În conformitate cu articolul 90 din acord, părțile iau toate măsurile generale sau specifice necesare pentru îndeplinirea obligațiilor care le revin în temeiul acordului și se asigură că obiectivele stabilite în acord sunt atinse.

                        (4)

                        Articolul 10 din regulamentul de procedură al Consiliului de asociere prevede posibilitatea formulării de recomandări între reuniuni, prin procedură scrisă.

                        (5)

                        Prelungirea planului de acțiune UE-Maroc pentru punerea în aplicare a statutului avansat (2013-2017) va forma baza relațiilor UE-Maroc pentru anul în curs și va permite începerea negocierilor pentru a stabili orientările și noile priorități ale parteneriatului UE-Maroc în următorii ani,

                  RECOMANDĂ:

               Articol unic
               Hotărând prin procedură scrisă, Consiliul de asociere recomandă prelungirea cu un an a planului de acțiune UE-Maroc pentru punerea în aplicare a statutului avansat (2013-2017).

               Adoptată la …, …

                     Pentru Consiliul de asociere UE-Maroc

                     Președintele

               (1)  JO L 70, 18.3.2000, p. 2.


title: Decizia (PESC) 2018/1943 a Consiliului din 10 decembrie 2018 de modificare a Deciziei (PESC) 2017/2303 în sprijinul continuării punerii în aplicare a Rezoluției Consiliului de Securitate al ONU 2118 (2013) și a Deciziei EC-M-33/DEC.1 a Consiliului executiv al OIAC privind distrugerea armelor chimice siriene în cadrul punerii în aplicare a Strategiei UE împotriva proliferării armelor de distrugere în masă

text:
                  11.12.2018

                  RO

                  Jurnalul Oficial al Uniunii Europene

                  L 314/58

         DECIZIA (PESC) 2018/1943 A CONSILIULUI
         din 10 decembrie 2018
         de modificare a Deciziei (PESC) 2017/2303 în sprijinul continuării punerii în aplicare a Rezoluției Consiliului de Securitate al ONU 2118 (2013) și a Deciziei EC-M-33/DEC.1 a Consiliului executiv al OIAC privind distrugerea armelor chimice siriene în cadrul punerii în aplicare a Strategiei UE împotriva proliferării armelor de distrugere în masă
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 28 alineatul (1) și articolul 31 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 12 decembrie 2017, Consiliul a adoptat Decizia (PESC) 2017/2303 (1).

                     (2)

                     Decizia (PESC) 2017/2303 prevede o perioadă de punere în aplicare de 12 luni pentru activitățile menționate la articolul 1 alineatul (2) din decizie, care curge de la data încheierii acordului financiar menționat la articolul 3 alineatul (3) din decizie.

                     (3)

                     La 3 octombrie 2018, Organizația pentru Interzicerea Armelor Chimice (OIAC), care este responsabilă de implementarea din punct de vedere tehnic a proiectului, a solicitat Uniunii autorizarea pentru prelungirea cu 12 luni a perioadei de punere în aplicare a Deciziei (PESC) 2017/2303. Respectiva prelungire ar permite OIAC să continue implementarea activităților, astfel cum au fost suplimentate prin Decizia care abordează amenințarea reprezentată de utilizarea armelor chimice (C-SS-4/DEC.3) a Conferinței statelor părți la Convenția privind interzicerea dezvoltării, producerii, stocării și folosirii armelor chimice și distrugerea acestora și să atingă obiectivele planificate ale acelor activități, inclusiv consolidarea capacității OIAC de a aborda amenințarea reprezentată de utilizarea de arme chimice.

                     (4)

                     Modificarea solicitată a Deciziei (PESC) 2017/2303 vizează articolul 5 alineatul (2) și punctul 8 din anexa la respectiva decizie, unde descrierile trebuie să fie modificate.

                     (5)

                     Continuarea activităților prevăzute la articolul 1 alineatul (2) din Decizia (PESC) 2017/2303, astfel cum se specifică în mod expres în cererea înaintată de OIAC la 3 octombrie 2018, s-ar putea desfășura fără implicații în ceea ce privește resursele.

                     (6)

                     Prin urmare, Decizia (PESC) 2017/2303 ar trebui să fie modificată pentru a permite continuarea implementării activităților menționate în decizie, prin prelungirea în mod corespunzător a duratei sale,

               ADOPTĂ PREZENTA DECIZIE:

            Articolul 1
            Decizia (PESC) 2017/2303 se modifică după cum urmează:

                        1.

                        Articolul 5 alineatul (2) se înlocuiește cu următorul text:

                           „(2)   Prezenta decizie expiră la 24 de luni de la data încheierii acordului de finanțare dintre Comisie și OIAC menționat la articolul 3 alineatul (3) sau expiră la șase luni de la intrarea sa în vigoare în cazul în care acordul de finanțare respectiv nu a fost încheiat până atunci.”

                        2.

                        Textul punctului 8 din anexă se înlocuiește cu textul următor:

                           „Durata estimată

                        Durata proiectului este prevăzută a fi de 24 de luni.”

            Articolul 2
            Prezenta decizie intră în vigoare la data adoptării.

            Adoptată la Bruxelles, 10 decembrie 2018.

                  Pentru Consiliu

                  Președintele

               F. MOGHERINI

            (1)  Decizia (PESC) 2017/2303 a Consiliului din 12 decembrie 2017 în sprijinul continuării punerii în aplicare a Rezoluției Consiliului de Securitate al ONU 2118(2013) și a Deciziei EC-M-33/DEC.1 a Consiliului executiv al OIAC privind distrugerea armelor chimice siriene în cadrul punerii în aplicare a Strategiei UE împotriva proliferării armelor de distrugere în masă (JO L 329, 13.12.2017, p. 55).


title: Decizia (PESC) 2018/1941 a Consiliului din 10 decembrie 2018 de modificare a Deciziei (PESC) 2016/610 privind o misiune de instruire militară a Uniunii Europene în Republica Centrafricană

text:
                  11.12.2018

                  RO

                  Jurnalul Oficial al Uniunii Europene

                  L 314/54

         DECIZIA (PESC) 2018/1941 A CONSILIULUI
         din 10 decembrie 2018
         de modificare a Deciziei (PESC) 2016/610 privind o misiune de instruire militară a Uniunii Europene în Republica Centrafricană
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 19 aprilie 2016, Consiliul a adoptat Decizia (PESC) 2016/610 (1) prin care s-a instituit o misiune PSAC de instruire militară a Uniunii Europene în Republica Centrafricană (EUTM RCA).

                     (2)

                     La 30 iulie 2018, prin Decizia (PESC) 2018/1082 (2), Consiliul a prelungit mandatul misiunii până la 19 septembrie 2020.

                     (3)

                     La 15 octombrie 2018, în cadrul concluziilor sale privind Republica Centrafricană, Consiliul a recunoscut necesitatea de a răspunde cererii autorităților centrafricane de asistență suplimentară pentru forțele centrafricane de securitate internă, prin intermediul instituirii și al desfășurării cât mai rapide a unui pilon „interoperabilitate” specializat, în cadrul EUTM RCA, care ar avea rolul de a desfășura acțiuni de consultanță strategică în acest domeniu.

                     (4)

                     Decizia (PESC) 2016/610 ar trebui modificată în consecință.

                     (5)

                     În plus, Consiliul în concluziile sale din 15 octombrie 2018 recunoaște utilitatea, evidențiată în urma revizuirii strategice a EUTM RCA, de a continua evaluarea oportunității consolidării acțiunilor Uniunii Europene în legătură cu forțele de securitate internă prin intermediul unei acțiuni PSAC civile specializate. Consiliul a notat în aceste concluzii că va reveni asupra acestui subiect în vara anului 2019, ținând seama de primele rezultate ale pilonului „interoperabilitate” și în contextul revizuirii strategice a EUTM RCA.

                     (6)

                     În conformitate cu articolul 5 din Protocolul privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și acțiunilor Uniunii care au implicații în materie de apărare. Prin urmare, Danemarca nu participă la adoptarea prezentei decizii, aceasta nu este obligatorie pentru respectivul stat membru și nu i se aplică și Danemarca nu participă la finanțarea respectivei misiuni,

               ADOPTĂ PREZENTA DECIZIE:

            Articolul 1
            Decizia (PESC) 2016/610 se modifică după cum urmează:

                        1.

                        la articolul 1 alineatul (2), se adaugă următorul text:

                                    „(d)

                                    consiliere strategică pentru Ministerul Afacerilor Interne, directorul general al Poliției și directorul general al Jandarmeriei, pentru a permite ulterior interoperabilitatea și folosirea coordonată a forțelor de apărare și de securitate internă în Republica Centrafricană.”

                        2.

                        la articolul 10, alineatul (3) se înlocuiește cu următorul text:

                           „(3)   Valoarea de referință financiară pentru costurile comune ale EUTM RCA pentru perioada cuprinsă între 20 septembrie 2018 și 19 septembrie 2020 este de 26 131 485 EUR. Procentul din valoarea de referință menționat la articolul 25 alineatul (1) din Decizia (PESC) 2015/528 este stabilit la 0 %, iar procentul menționat la articolul 34 alineatul (3) din respectiva decizie este stabilit la 0 % pentru angajamente și 0 % pentru plăți.”

            Articolul 2
            Prezenta decizie intră în vigoare la data adoptării.

            Adoptată la Bruxelles, 10 decembrie 2018.

                  Pentru Consiliu

                  Președintele

               F. MOGHERINI

            (1)  Decizia (PESC) 2016/610 a Consiliului din 19 aprilie 2016 privind o misiune PSAC de instruire militară a Uniunii Europene în Republica Centrafricană (EUTM RCA) (JO L 104, 20.4.2016, p. 21).

            (2)  Decizia (PESC) 2018/1082 a Consiliului din 30 iulie 2018 de modificare a Deciziei (PESC) 2016/610 privind o misiune de instruire militară a Uniunii Europene în Republica Centrafricană (JO L 194, 31.7.2018, p. 140).


title: Decizia (PESC) 2018/1944 a Consiliului din 10 decembrie 2018 de abrogare a Deciziei 2010/127/PESC privind măsuri restrictive împotriva Eritreei

text:
                  11.12.2018

                  RO

                  Jurnalul Oficial al Uniunii Europene

                  L 314/60

         DECIZIA (PESC) 2018/1944 A CONSILIULUI
         din 10 decembrie 2018
         de abrogare a Deciziei 2010/127/PESC privind măsuri restrictive împotriva Eritreei
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 23 decembrie 2009, Consiliul de Securitate al Organizației Națiunilor Unite (CSONU) a adoptat Rezoluția Consiliului de Securitate al Organizației Națiunilor Unite (RCSONU) 1907 (2009) de impunere a unor măsuri restrictive împotriva Eritreei, care constă în interzicerea vânzării sau furnizării de arme și materiale conexe către și dinspre Eritreea.

                     (2)

                     La 1 martie 2010, în temeiul RCSONU 1907 (2009), Consiliul a adoptat Decizia 2010/127/PESC (1) privind măsuri restrictive împotriva Eritreei.

                     (3)

                     La 14 noiembrie 2018, CSONU a adoptat RCSONU 2444 (2018) care prevede încetarea, cu efect imediat, a tuturor măsurilor restrictive ale ONU împotriva Eritreei.

                     (4)

                     Prin urmare, Decizia 2010/127/PESC ar trebui abrogată,

               ADOPTĂ PREZENTA DECIZIE:

            Articolul 1
            Decizia 2010/127/PESC se abrogă.

            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Bruxelles, 10 decembrie 2018.

                  Pentru Consiliu

                  Președintele

               F. MOGHERINI

            (1)  Decizia 2010/127/PESC a Consiliului din 1 martie 2010 privind măsuri restrictive împotriva Eritreei (JO L 51, 2.3.2010, p. 19).


title: Decizia (PESC) 2018/1942 a Consiliului din 10 decembrie 2018 de prelungire și de modificare a Deciziei 2012/389/PESC privind misiunea Uniunii Europene de consolidare a capacităților în Somalia (EUCAP Somalia)

text:
                  11.12.2018

                  RO

                  Jurnalul Oficial al Uniunii Europene

                  L 314/56

         DECIZIA (PESC) 2018/1942 A CONSILIULUI
         din 10 decembrie 2018
         de prelungire și de modificare a Deciziei 2012/389/PESC privind misiunea Uniunii Europene de consolidare a capacităților în Somalia (EUCAP Somalia)
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 16 iulie 2012, Consiliul a adoptat Decizia 2012/389/PESC (1) privind misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR).

                     (2)

                     La 12 decembrie 2016, Consiliul a adoptat Decizia (PESC) 2016/2240 (2) de modificare a Deciziei 2012/389/PESC. Denumirea misiunii a fost schimbată în EUCAP Somalia și mandatul său a fost prelungit până la 31 decembrie 2018.

                     (3)

                     La 15 februarie 2018, Consiliul a adoptat Decizia (PESC) 2018/226 (3) de modificare a Deciziei 2012/389/PESC, care prevede o valoare de referință financiară pentru perioada de până la 31 decembrie 2018.

                     (4)

                     În urma revizuirii strategice globale și coordonate a angajamentului PSAC în Somalia și în Cornul Africii, Comitetul politic și de securitate a convenit să modifice mandatul misiunii și să îl prelungească până la 31 decembrie 2020.

                     (5)

                     Prin urmare, Decizia 2012/389/PESC ar trebui modificată în consecință,

               ADOPTĂ PREZENTA DECIZIE:

            Articolul 1
            Decizia 2012/389/PESC se modifică după cum urmează:

                        1.

                        La articolul 3 alineatul (1), litera (c) se înlocuiește cu următorul text:

                                    „(c)

                                    urmărește aceste obiective prin sprijinirea autorităților somaleze în elaborarea legislației necesare și constituirea autorităților judiciare, prin furnizarea de îndrumare, consiliere, formare și echipamente necesare pentru entitățile somaleze de aplicare a legislației civile maritime și prin furnizarea de consiliere în materie de politici, comandă, control și coordonare pentru Ministerul Securității Interne și poliție în vederea sprijinirii inițiativelor Uniunii și ale partenerilor internaționali.”

                        2.

                        La articolul 13 alineatul (1), se adaugă următorul paragraf:
                        „Valoarea de referință financiară destinată acoperirii cheltuielilor aferente EUCAP Somalia pentru perioada 1 ianuarie 2019-31 decembrie 2020 este de 66 100 000 EUR.”

                        3.

                        La articolul 16, a doua teză se înlocuiește cu următorul text:
                        „Se aplică până la 31 decembrie 2020.”

            Articolul 2
            Prezenta decizie intră în vigoare la data adoptării.

            Adoptată la Bruxelles, 10 decembrie 2018.

                  Pentru Consiliu

                  Președintele

               F. MOGHERINI

            (1)  Decizia 2012/389/PESC a Consiliului din 16 iulie 2012 privind misiunea Uniunii Europene de consolidare a capacităților în Somalia (EUCAP Somalia) (JO L 187, 17.7.2012, p. 40).

            (2)  Decizia (PESC) 2016/2240 a Consiliului din 12 decembrie 2016 de modificare a Deciziei 2012/389/PESC privind misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR) (JO L 337, 13.12.2016, p. 18).

            (3)  Decizia (PESC) 2018/226 a Consiliului din 15 februarie 2018 de modificare a Deciziei 2012/389/PESC privind misiunea Uniunii Europene de consolidare a capacităților în Somalia (EUCAP Somalia) (JO L 43, 16.2.2018, p. 15).


title: Decizia (PESC) 2018/1945 a Consiliului din 10 decembrie 2018 de modificare a Deciziei 2010/231/PESC privind adoptarea de măsuri restrictive împotriva Somaliei

text:
                  11.12.2018

                  RO

                  Jurnalul Oficial al Uniunii Europene

                  L 314/61

         DECIZIA (PESC) 2018/1945 A CONSILIULUI
         din 10 decembrie 2018
         de modificare a Deciziei 2010/231/PESC privind adoptarea de măsuri restrictive împotriva Somaliei
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 26 aprilie 2010, Consiliul a adoptat Decizia 2010/231/PESC (1).

                     (2)

                     La 14 noiembrie 2018, Consiliul de Securitate al Organizației Națiunilor Unite a adoptat Rezoluția 2444 (2018). Această rezoluție constată că unul dintre criteriile de includere pe listă în temeiul Rezoluției 1844 (2008) este implicarea în acte care amenință pacea, securitatea sau stabilitatea în Somalia sau sprijinirea acestora și stabilește că astfel de acte pot include, de asemenea, planificarea, orchestrarea sau comiterea unor acte care implică violența sexuală sau violența bazată pe gen, fără a se limita însă la acestea.

                     (3)

                     Prin urmare, Decizia 2010/231/PESC ar trebui modificată în consecință,

               ADOPTĂ PREZENTA DECIZIE:

            Articolul 1
            La articolul 2 din Decizia 2010/231/PESC se înlocuiește prima liniuță cu următorul text:

                        „—

                        fiind implicate în sau sprijinind acte care amenință pacea, securitatea sau stabilitatea în Somalia, atunci când astfel de acte includ, dar nu se limitează la:

                                    (i)

                                    planificarea, orchestrarea sau comiterea unor acte care implică violența sexuală și violența bazată pe gen;

                                    (ii)

                                    acte care amenință procesul de pace și de reconciliere din Somalia;

                                    (iii)

                                    acte care amenință Guvernul Federal al Somaliei sau AMISOM prin forță.”

            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Bruxelles, 10 decembrie 2018.

                  Pentru Consiliu

                  Președintele

               F. MOGHERINI

            (1)  Decizia Consiliului 2010/231/PESC din 26 aprilie 2010 privind adoptarea de măsuri restrictive împotriva Somaliei și de abrogare a Poziției comune 2009/138/PESC (JO L 105, 27.4.2010, p. 17).


title: Decizia (PESC) 2019/25 a Consiliului din 8 ianuarie 2019 de modificare și de actualizare a listei persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC privind aplicarea de măsuri specifice pentru combaterea terorismului și de abrogare a Deciziei (PESC) 2018/1084

text:
                  9.1.2019

                  RO

                  Jurnalul Oficial al Uniunii Europene

                  L 6/6

         DECIZIA (PESC) 2019/25 A CONSILIULUI
         din 8 ianuarie 2019
         de modificare și de actualizare a listei persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC privind aplicarea de măsuri specifice pentru combaterea terorismului și de abrogare a Deciziei (PESC) 2018/1084
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 27 decembrie 2001, Consiliul a adoptat Poziția comună 2001/931/PESC (1).

                     (2)

                     La 30 iulie 2018, Consiliul a adoptat Decizia (PESC) 2018/1084 (2) de actualizare a listei persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC (denumită în continuare „lista”).

                     (3)

                     În conformitate cu articolul 1 alineatul (6) din Poziția comună 2001/931/PESC, este necesar să se revizuiască periodic numele persoanelor și denumirile grupurilor și entităților care figurează pe listă pentru a se asigura că menținerea lor pe listă rămâne justificată.

                     (4)

                     Prezenta decizie prezintă rezultatul revizuirii efectuate de Consiliu în ceea ce privește persoanele, grupurile și entitățile cărora li se aplică articolele 2, 3 și 4 din Poziția comună 2001/931/PESC.

                     (5)

                     Consiliul s-a asigurat că autorități competente, astfel cum sunt menționate la articolul 1 alineatul (4) din Poziția comună 2001/931/PESC, au adoptat decizii referitoare la toate persoanele, grupurile și entitățile care figurează pe listă ca urmare a implicării acestora în acte de terorism în sensul articolului 1 alineatele (2) și (3) din Poziția comună 2001/931/PESC. De asemenea, Consiliul a ajuns la concluzia că persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC ar trebui să li se aplice în continuare măsurile restrictive specifice prevăzute în aceasta.

                     (6)

                     Consiliul a ajuns la concluzia că alte două persoane și o entitate au fost implicate în acte de terorism în sensul articolului 1 alineatele (2) și (3) din Poziția comună 2001/931/PESC și că o autoritate competentă, în sensul articolului 1 alineatul (4) din respectiva poziție comună, a luat o decizie referitoare la acestea. De asemenea, Consiliul a stabilit că persoanele și entitatea respective ar trebui să fie adăugate pe lista persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC.

                     (7)

                     Lista ar trebui să fie actualizată în mod corespunzător, iar Decizia (PESC) 2018/1084 ar trebui să fie abrogată,

               ADOPTĂ PREZENTA DECIZIE:

            Articolul 1
            Lista persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC este prevăzută în anexa la prezenta decizie.

            Articolul 2
            Decizia (PESC) 2018/1084 se abrogă.

            Articolul 3
            Prezenta decizie intră în vigoare la data publicării în Jurnalul Oficial al Uniunii Europene.

            Adoptată la Bruxelles, 8 ianuarie 2019.

                  Pentru Consiliu

                  Președintele

               G. CIAMBA

            (1)  Poziția comună 2001/931/PESC a Consiliului din 27 decembrie 2001 privind aplicarea de măsuri specifice pentru combaterea terorismului (JO L 344, 28.12.2001, p. 93).

            (2)  Decizia (PESC) 2018/1084 a Consiliului din 30 iulie 2018 de actualizare a listei persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC privind aplicarea de măsuri specifice pentru combaterea terorismului și de abrogare a Deciziei (PESC) 2018/475 (JO L 194, 31.7.2018, p. 144).

            ANEXĂ
            Lista persoanelor, grupurilor și entităților menționate la articolul 1
            I.   PERSOANE

                        1.

                        ABDOLLAHI, Hamed (alias Mustafa Abdullahi), născut la 11.8.1960 în Iran. Numărul pașaportului: D9004878.

                        2.

                        AL-NASSER, Abdelkarim Hussein Mohamed, născut la Al Ihsa (Arabia Saudită), cetățean saudit.

                        3.

                        AL YACOUB, Ibrahim Salih Mohammed, născut la 16.10.1966 la Tarut (Arabia Saudită), cetățean saudit.

                        4.

                        ARBABSIAR, Manssor (alias Mansour Arbabsiar), născut la 6.3.1955 sau 15.3.1955 în Iran. Cetățean iranian și cetățean al SUA. Numărul pașaportului: C2002515 (Iran); numărul pașaportului: 477845448 (SUA). Carte de identitate națională nr.: 07442833, data expirării: 15.3.2016 (permis de conducere eliberat în SUA).

                        5.

                        ASADI, Assadollah, născut la 22.12.1971 la Teheran (Iran), cetățean iranian. Numărul pașaportului diplomatic iranian: D9016657.

                        6.

                        BOUYERI, Mohammed (alias Abu ZUBAIR, alias SOBIAR, alias Abu ZOUBAIR), născut la 8.3.1978 la Amsterdam (Țările de Jos).

                        7.

                        EL HAJJ, Hassan Hassan, născut la 22.3.1988 la Zaghdraiya, Sidon, Liban, cetățean canadian. Numărul pașaportului: JX446643 (Canada).

                        8.

                        HASHEMI MOGHADAM, Saeid, născut la 6.8.1962 la Teheran (Iran), cetățean iranian. Numărul pașaportului: D9016290, valabil până la 4.2.2019.

                        9.

                        IZZ-AL-DIN, Hasan (alias GARBAYA, Ahmed, alias SA-ID, alias SALWWAN, Samir), Liban, născut în 1963 în Liban, cetățean libanez.

                        10.

                        MELIAD, Farah, născut la 5.11.1980 la Sydney (Australia), cetățean australian. Numărul pașaportului: M2719127 (Australia).

                        11.

                        MOHAMMED, Khalid Shaikh (alias ALI, Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), născut la 14.4.1965 sau la 1.3.1964 în Pakistan, numărul pașaportului: 488555.

                        12.

                        ȘANLI, Dalokay (alias Sinan), născut la 13.10.1976 la Pülümür (Turcia).

                        13.

                        SHAHLAI, Abdul Reza (alias Abdol Reza SHALA'I, alias Abd-al Reza SHALAI, alias Abdorreza SHAHLAI, alias Abdolreza SHAHLA'I, alias Abdul-Reza SHAHLAEE, alias Hajj Yusef, alias Haji Yusif, alias Hajji Yasir, alias Hajji Yusif, alias Yusuf Abu-al-Karkh), născut aproximativ în 1957, în Iran. Adrese: 1. Kermanshah, Iran; 2. Baza militară Mehran, provincia Ilam, Iran.

                        14.

                        SHAKURI, Ali Gholam, născut aproximativ în 1965 la Teheran, Iran.

                        15.

                        SOLEIMANI, Qasem (alias Ghasem SOLEYMANI, alias Qasmi SULAYMAN, alias Qasem SOLEYMANI, alias Qasem SOLAIMANI, alias Qasem SALIMANI, alias Qasem SOLEMANI, alias Qasem SULAIMANI, alias Qasem SULEMANI), născut la 11.3.1957 în Iran. Cetățean iranian. Numărul pașaportului: 008827 (pașaport diplomatic iranian), eliberat în 1999. Titlu: general-maior.

                  II.   GRUPURI ȘI ENTITĂȚI

                        1.

                        „Abu Nidal Organisation” („Organizația Abu Nidal”) – „ANO” [alias„Fatah Revolutionary Council” („Consiliul Revoluționar Fatah”), alias„Arab Revolutionary Brigades” („Brigăzile Revoluționare Arabe”), alias„Black September” („Septembrie Negru”), alias„Revolutionary Organisation of Socialist Muslims” („Organizația Revoluționară a Musulmanilor Socialiști”)].

                        2.

                        „Al-Aqsa Martyrs' Brigade” („Brigada Martirilor Al-Aqsa”).

                        3.

                        „Al-Aqsa e.V.”.

                        4.

                        „Babbar Khalsa”.

                        5.

                        „Communist Party of the Philippines” („Partidul Comunist din Filipine”), inclusiv „New People's Army” („Noua Armată Populară”) – „NAP”, Filipine.

                        6.

                        Directorate for Internal Security of the Iranian Ministry for Intelligence and Security (Direcția pentru securitate internă a Ministerului iranian pentru Informații și Securitate).

                        7.

                        „Gama'a al-Islamiyya” (alias„Al-Gama'a al-Islamiyya”) [„Islamic Group” („Grupul Islamic”) – „IG” („GI”)].

                        8.

                        „İslami Büyük Doğu Akıncılar Cephesi” – „IBDA-C” [„Great Islamic Eastern Warriors Front” („Marele Front de Est Islamic al Războinicilor”)].

                        9.

                        „Hamas”, inclusiv „Hamas-Izz al-Din al-Qassem”.

                        10.

                        „Hizballah Military Wing” („Aripa militară a Hezbollahului”) [alias„Hezbollah Military Wing”, alias„Hizbullah Military Wing”, alias„Hizbollah Military Wing”, alias„Hezballah Military Wing”, alias„Hisbollah Military Wing”, alias„Hizbu'llah Military Wing”, alias„Hizb Allah Military Wing”, alias„Jihad Council” („Consiliul Jihadului”) (și toate unitățile subordonate acesteia, inclusiv Organizația pentru Securitate Externă)].

                        11.

                        „Hizbul Mujahideen” – „HM”.

                        12.

                        „Khalistan Zindabad Force” („Forța Khalistan Zindabad”) – „KZF”.

                        13.

                        „Kurdistan Workers' Party” („Partidul Muncitoresc din Kurdistan”) – „PKK” (alias„KADEK”, alias„KONGRA-GEL”).

                        14.

                        „Liberation Tigers of Tamil Eelam” („Tigrii Eliberării din Tamil Eelam”) – „LTTE”.

                        15.

                        „Ejército de Liberación Nacional” („Armata de Eliberare Națională”).

                        16.

                        „Palestinian Islamic Jihad” („Jihadul Islamic Palestinian”) – „PIJ”.

                        17.

                        „Popular Front for the Liberation of Palestine” („Frontul Popular pentru Eliberarea Palestinei”) – „PFLP”.

                        18.

                        „Popular Front for the Liberation of Palestine” – „General Command” („Frontul Popular pentru Eliberarea Palestinei – Comandamentul General”) [alias„PFLP” – „General Command” („FPEP” – „Comandamentul General”)].

                        19.

                        „Devrimci Halk Kurtuluș Partisi-Cephesi” – „DHKP-C” [alias„Devrimci Sol” („Stânga Revoluționară”), alias„Dev Sol”] („Armata/Frontul/Partidul de Eliberare Revoluționară Populară”).

                        20.

                        „Sendero Luminoso” („Calea Luminoasă”) – „SL”.

                        21.

                        „Teyrbazen Azadiya Kurdistan” – „TAK” [alias„Kurdistan Freedom Falcons” („Șoimii Eliberării din Kurdistan”), alias„Kurdistan Freedom Hawks” („Vulturii Eliberării din Kurdistan”)].


Decizia Comisiei din 05/10/2018 de declarare a unei concentrări compatibilă cu piaţa comună (Cazul COMP/M.8960 - Adient plc / The Boeing Company) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 29/11/2018 de declarare a unei concentrări compatibilă cu piaţa comună (Cazul COMP/M.8951 - Suzano Papel e Celulose S.A. / Fibria Celulose S.A.) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 08/01/2019 de declarare a unei concentrări compatibilă cu piaţa comună (Cazul COMP/M.9202 - Bain Capital Investors, LLC / Oscar Holding SAS) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 26/07/2018 de declarare a unei concentrări compatibilă cu piaţa comună (Cazul COMP/M.8905 - AXA Konzern AG / ROLAND Rechtsschutzversicherungs-AG) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 09/01/2019 de declarare a unei concentrări compatibilă cu piaţa comună (Cazul COMP/M.9207 - IFM Investors Pty Ltd / Vitol Holding BV) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 11/12/2018 de declarare a unei concentrări compatibilă cu piaţa comună (Cazul COMP/M.8881 - GEFCO ESPAÑA, S.A. / BERGÉ AUTOMOTIVE LOGISTICS, S.L.) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 09/01/2019 de declarare a unei concentrări compatibilă cu piaţa comună (Cazul COMP/M.9201 - Siemens AG / TUTPL) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 21/01/2019 de declarare a unei concentrări compatibilă cu piaţa comună (Cazul COMP/M.9135 - The Blackstone Group L.P. / Luminor Bank AS) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 13/12/2018 de declarare a unei concentrări compatibilă cu piaţa comună (Cazul COMP/M.9139 - Haier Europe Appliances Holding B.V. / Candy) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 12/02/2019 de declarare a unei concentrări compatibilă cu piaţa comună (Cazul COMP/M.9169 - Caisse des dépôts et consignations / Swiss Life) în temeiul Regulamentului (CE) nr. 139/2004 al Consiliului (Numai textul în limba franceză este autentic.)


Decizia Comisiei din 14/02/2019 de declarare a unei concentrări compatibilă cu piaţa comună (Cazul COMP/M.9243 - KKR & Co. Inc. / China Resources Company Limited / Genesis Care Pty Limited) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 13/02/2019 de declarare a unei concentrări compatibilă cu piaţa comună (Cazul COMP/M.9266 - KUWAIT INVESTMENT AUTHORITY / IIF INT'L HOLDING L.P. / NORTH SEA MIDSTREAM PARTNERS LIMITED) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 13/02/2019 de declarare a unei concentrări compatibilă cu piaţa comună (Cazul COMP/M.9229 - Financière SNOP Dunois S.A. / Tower Automotive Holdings Europe B.V.) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 14/02/2019 de declarare a unei concentrări compatibilă cu piaţa comună (Cazul COMP/M.9262 - ADM Arkady Limited / Gleadell Agriculture) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 21/12/2018 de declarare a unei concentrări compatibilă cu piaţa comună (Cazul COMP/M.9122 - The Coca-Cola Company / Costa Limited) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 08/02/2019 de declarare a unei concentrări compatibilă cu piaţa comună (Cazul COMP/M.9126 - Mitsubishi Heavy Industries, Ltd. / Danfoss A/S / Artemis Intelligent Power Limited) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2019/274 a Consiliului din 11 ianuarie 2019 privind semnarea, în numele Uniunii Europene și al Comunității Europene a Energiei Atomice, a Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (Text cu relevanță pentru SEE.)

text:
                  19.2.2019

                  RO

                  Jurnalul Oficial al Uniunii Europene

                  LI 47/1

         DECIZIA (UE) 2019/274 A CONSILIULUI
         din 11 ianuarie 2019
         privind semnarea, în numele Uniunii Europene și al Comunității Europene a Energiei Atomice, a Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice
         (Text cu relevanță pentru SEE)
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 50,
         având în vedere propunerea Comisiei Europene,
         întrucât:

                     (1)

                     La 29 martie 2017, Regatul Unit i-a notificat Consiliului European intenția de a se retrage din Uniunea Europeană și din Comunitatea Europeană a Energiei Atomice („Euratom”), în conformitate cu articolul 50 din TUE, care se aplică Euratom în temeiul articolului 106a din Tratatul de instituire a Comunității Europene a Energiei Atomice.

                     (2)

                     La 22 mai 2017, Consiliul a autorizat Comisia să înceapă negocierile cu Regatul Unit în vederea unui acord care să stabilească modalitățile de retragere a acestuia, ținând seama de cadrul viitoarelor sale relații cu Uniunea.

                     (3)

                     Negocierile s-au desfășurat luând în considerare orientările din 29 aprilie și 15 decembrie 2017 și din 23 martie 2018 ale Consiliului European, cu obiectivul general de a se asigura o retragere ordonată a Regatului Unit din Uniune și Euratom.

                     (4)

                     La 25 noiembrie 2018, Consiliul European a aprobat Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (denumit în continuare „acordul”).

                     (5)

                     Negocierile fiind încheiate, acordul ar trebui să fie semnat în numele Uniunii, sub rezerva îndeplinirii procedurilor necesare pentru încheierea sa la o dată ulterioară.

                     (6)

                     În conformitate cu articolul 106a din Tratatul de instituire a Comunității Europene a Energiei Atomice, articolul 50 din TUE se aplică Euratom.

                     (7)

                     Acordul prevede o perioadă de tranziție în cursul căreia – în pofida tuturor consecințelor pe care retragerea Regatului Unit din Uniune o are în ceea ce privește participarea Regatului Unit la instituțiile, organismele, oficiile și agențiile Uniunii – dreptul Uniunii, inclusiv acordurile internaționale, se va aplica Regatului Unit și pe teritoriul Regatului Unit. Prin urmare, Comisia ar trebui să notifice, în numele Uniunii și al Euratom, celorlalte părți la respectivele acorduri faptul că, în cursul perioadei de tranziție, Regatul Unit trebuie să fie tratat ca stat membru în sensul acordurilor respective.

                     (8)

                     Articolul 185 al doilea paragraf din acord prevede că, atunci când efectuează notificarea scrisă privind încheierea procedurilor interne necesare, Uniunea poate declara, cu privire la orice stat membru care a invocat motive legate de principiile fundamentale ale dreptului intern al statului membru respectiv, că, în cursul perioadei de tranziție, pe lângă motivele de neexecutare a unui mandat european de arestare menționate în Decizia-cadru 2002/584/JAI a Consiliului (1), autoritățile judiciare de executare din statul membru respectiv pot refuza predarea propriilor resortisanți către Regatul Unit în temeiul unui mandat european de arestare. Prin urmare, este oportun să se stabilească un termen până la care statele membre care doresc să beneficieze de această posibilitate ar trebui să informeze în acest sens Comisia și Secretariatul General al Consiliului.

                     (9)

                     În conformitate cu articolul 50 alineatul (4) din TUE, Regatul Unit nu participă la discuțiile din cadrul Consiliului cu privire la prezenta decizie și nici la adoptarea acesteia,

               ADOPTĂ PREZENTA DECIZIE:

            Articolul 1
            Prin prezenta decizie se autorizează semnarea, în numele Uniunii și al Comunității Europene a Energiei Atomice, a Acordului privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, sub rezerva încheierii acordului respectiv.
            Textul acordului este atașat la prezenta decizie (2).

            Articolul 2
            Președintele Consiliului European și Președintele Comisiei sunt autorizați să semneze acordul în numele Uniunii și al Comunității Europene a Energiei Atomice.

            Articolul 3
            Imediat după semnarea acordului, Comisia notifică celorlalte părți la acordurile internaționale, menționate la articolul 2 litera (a) punctul (iv) din acord, faptul că, sub rezerva intrării în vigoare a acordului, în cursul perioadei de tranziție Regatul Unit este tratat ca un stat membru în sensul respectivelor acorduri internaționale.

            Articolul 4
            Statele membre care doresc să beneficieze de posibilitatea prevăzută la articolul 185 al doilea paragraf din acord informează Comisia și Secretariatul General al Consiliului în acest sens înainte de 15 februarie 2019.

            Articolul 5
            Prezenta decizie intră în vigoare la data adoptării.

            Adoptată la Bruxelles, 11 ianuarie 2019.

                  Pentru Consiliu

                  Președintele

               G. CIAMBA

            (1)  Decizia-cadru 2002/584/JAI a Consiliului din 13 iunie 2002 privind mandatul european de arestare și procedurile de predare între statele membre (JO L 190, 18.7.2002, p. 1).

            (2)  JO C 66 I, 19.2.2019, p. 1.


title: Decizia (UE) 2019/286 a Comisiei din 12 februarie 2019 cu privire la propunerea de inițiativă cetățenească intitulată „Să cerem o reglementare mai inteligentă în materie de țigarete electronice!” [notificată cu numărul C(2019) 926]

text:
                  19.2.2019

                  RO

                  Jurnalul Oficial al Uniunii Europene

                  L 47/45

         DECIZIA (UE) 2019/286 A COMISIEI
         din 12 februarie 2019
         cu privire la propunerea de inițiativă cetățenească intitulată „Să cerem o reglementare mai inteligentă în materie de țigarete electronice!”

               [notificată cu numărul C(2019) 926]

         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească (1), în special articolul 4,
         întrucât:

                     (1)

                     Subiectul propunerii de inițiativă cetățenească intitulată „Să cerem o reglementare mai inteligentă în materie de țigarete electronice!” se referă la următoarele: „Facem apel la Comisia Europeană să abroge articolul 20 din Directiva 2014/40/UE a Parlamentului European și a Consiliului (2) și să creeze o legislație adaptată, care să facă o distincție clară între țigaretele electronice, pe de o parte, și produsele din tutun și produsele farmaceutice, pe de altă parte.”

                     (2)

                     Obiectivele propunerii de inițiativă cetățenească sunt următoarele: „să se elimine articolul 20 din Directiva 2014/40/UE și să se înlocuiască acesta cu o legislație adaptată, bazată pe date științifice și pe dovezi, în acord cu funcționarea pieței interne, care să facă distincția între țigaretele electronice, pe de o parte, și produsele din tutun și produsele farmaceutice, pe de altă parte; să se asigure adoptarea unor noi acte legislative pe baza respectării obligatorii a unor standarde solide de calitate, de siguranță și de fabricație a produselor, precum și a unor practici de comercializare responsabile care să asigure protecția tinerilor; politica în materie de țigarete electronice ar trebui să promoveze inovarea și să asigure faptul că cei care fumează țigări și țigarete electronice dispun de informații clare și au acces la alternative care nu conțin tutun și sunt mai puțin dăunătoare”.

                     (3)

                     Tratatul privind Uniunea Europeană (TUE) consolidează cetățenia Uniunii și îmbunătățește în continuare funcționarea democratică a Uniunii prevăzând, printre altele, că fiecare cetățean trebuie să aibă dreptul de a participa la viața democratică a Uniunii prin intermediul unei inițiative cetățenești europene.

                     (4)

                     În acest scop, procedurile și condițiile necesare pentru o inițiativă cetățenească ar trebui să fie clare, simple, ușor de aplicat și proporționale cu natura inițiativei cetățenești, astfel încât să încurajeze participarea cetățenilor și să aducă Uniunea mai aproape de cetățeni.

                     (5)

                     În scopul punerii în aplicare a tratatelor se pot adopta acte juridice ale Uniunii:

                                 —

                                 pentru coordonarea actelor cu putere de lege și a actelor administrative ale statelor membre cu privire la accesul la activitățile independente și la exercitarea acestora, pe baza articolului 53 alineatul (1) și a articolului 62 din Tratatul privind funcționarea Uniunii Europene (TFUE);

                                 —

                                 pentru apropierea dispozițiilor prevăzute de actele cu putere de lege și de actele administrative ale statelor membre care au ca obiect instituirea și funcționarea pieței interne, pe baza articolului 114 din TFUE.

                     (6)

                     Din aceste motive, propunerea de inițiativă cetățenească nu se află în mod vădit în afara sferei de competență a Comisiei în ceea ce privește prezentarea unei propuneri de act juridic al Uniunii în scopul punerii în aplicare a tratatelor, în conformitate cu articolul 4 alineatul (2) litera (b) din regulament.

                     (7)

                     În plus, s-a constituit comitetul cetățenilor și s-au desemnat persoanele de contact în conformitate cu articolul 3 alineatul (2) din regulament, iar propunerea de inițiativă cetățenească nu este nici vădit abuzivă, neserioasă sau vexatorie și nici nu contravine în mod vădit valorilor Uniunii, prevăzute la articolul 2 din TUE.

                     (8)

                     Prin urmare, propunerea de inițiativă cetățenească intitulată „Să cerem o reglementare mai inteligentă în materie de țigarete electronice!” ar trebui să fie înregistrată,

               ADOPTĂ PREZENTA DECIZIE:

            Articolul 1
            Se înregistrează propunerea de inițiativă cetățenească intitulată „Să cerem o reglementare mai inteligentă în materie de țigarete electronice!”.

            Articolul 2
            Prezenta decizie intră în vigoare la 20 februarie 2019.

            Articolul 3
            Prezenta decizie se adresează organizatorilor (membrilor comitetului cetățenilor) propunerii de inițiativă cetățenească intitulată „Să cerem o reglementare mai inteligentă în materie de țigarete electronice!”, reprezentați de domnul Dustin DAHLMANN și de domnul Mose GIACOMELLO, care acționează în calitate de persoane de contact.

            Adoptată la Strasbourg, 12 februarie 2019.

                  Pentru Comisie

               Frans TIMMERMANS

                  Vicepreședinte

            (1)  JO L 65, 11.3.2011, p. 1.

            (2)  Directiva 2014/40/UE a Parlamentului European și a Consiliului din 3 aprilie 2014 privind apropierea actelor cu putere de lege și a actelor administrative ale statelor membre în ceea ce privește fabricarea, prezentarea și vânzarea produselor din tutun și a produselor conexe și de abrogare a Directivei 2001/37/CE (JO L 127, 29.4.2014, p. 1).


title: Decizia (UE) 2019/292 a Consiliului din 12 februarie 2019 privind autorizarea de a comunica informații UE clasificate unor state terțe și organizații internaționale

text:
                  20.2.2019

                  RO

                  Jurnalul Oficial al Uniunii Europene

                  L 48/20

         DECIZIA (UE) 2019/292 A CONSILIULUI
         din 12 februarie 2019
         privind autorizarea de a comunica informații UE clasificate unor state terțe și organizații internaționale
         CONSILIUL UNIUNII EUROPENE,
         având în vedere Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (1), în special articolul 13 și anexa VI,
         întrucât:

                     (1)

                     Uniunea Europeană încheie acorduri privind procedurile de securitate pentru schimbul de informații clasificate și protecția acestora cu state terțe și organizații internaționale.

                     (2)

                     Secretarul general, în numele Secretariatului General al Consiliului, poate încheia acorduri administrative cu state terțe și cu organizații internaționale cu privire la procedurile de securitate pentru schimbul de informații clasificate.

                     (3)

                     În temeiul punctului 37 din anexa VI la Decizia 2013/488/UE, Consiliul urmează să adopte o decizie de autorizare a secretarului general de a comunica informații UE clasificate statelor terțe sau organizațiilor internaționale în temeiul acordurilor privind procedurile de securitate pentru schimbul de informații clasificate și protecția acestora sau a acordurilor administrative cu privire la procedurile de securitate pentru schimbul de informații clasificate,

               ADOPTĂ PREZENTA DECIZIE:

            Articolul 1

               (1)   În cazul în care este în vigoare un acord privind procedurile de securitate pentru schimbul de informații clasificate și protecția acestora („acordul privind securitatea informațiilor”) între Uniune și un stat terț sau o organizație internațională și în conformitate cu Decizia 2013/488/UE, secretarul general al Consiliului este autorizat să comunice, în conformitate cu principiul consimțământului emitentului, către statul terț sau organizația internațională respectivă, informații UE clasificate care intră în domeniul de aplicare al acordului privind securitatea informațiilor, până la nivelul stabilit de Comitetul de securitate al Consiliului în temeiul punctului 11 din anexa VI la Decizia 2013/488/UE. Decizia de a elibera informații UE clasificate către un stat terț sau o organizație internațională în temeiul unui acord privind securitatea informațiilor este luată de către secretarul general de la caz la caz.

               (2)   În cazul în care secretarul general al Consiliului, sub rezerva aprobării de către Consiliu și în conformitate cu Decizia 2013/488/UE, a încheiat un acord administrativ cu privire la procedurile de securitate pentru schimbul de informații clasificate („acordul administrativ”) cu un stat terț sau o organizație internațională, secretarul general al Consiliului este autorizat să comunice, în conformitate cu principiul consimțământului emitentului, către statul terț sau organizația internațională respectivă informații UE clasificate care intră în domeniul de aplicare al acordului și până la nivelul precizat în acordul administrativ. Decizia de a elibera informații UE clasificate către un stat terț sau organizație internațională în cadrul unui aranjament administrativ este luată de către secretarul general, de la caz la caz.

               (3)   Secretarul general al Consiliului poate delega autoritatea menționată la alineatele (1) și (2) înalților funcționari ai Secretariatului General al Consiliului.

            Articolul 2
            Prezenta decizie abrogă și înlocuiește următoarele decizii:

                        1.

                        Decizia Consiliului din 20 iunie 2011 privind furnizarea de informații în temeiul acordurilor permanente cu țări terțe sau organizații internaționale cu privire la procedurile de securitate pentru schimbul de informații clasificate;

                        2.

                        Decizia Consiliului din 20 iunie 2011 privind furnizarea de informații în temeiul unor acorduri administrative cu organizațiile internaționale cu privire la procedurile de securitate pentru schimbul de informații clasificate.

            Articolul 3
            Prezenta decizie intră în vigoare la data adoptării.

            Adoptată la Bruxelles, 12 februarie 2019.

                  Pentru Consiliu

                  Președintele

               E.O. TEODOROVICI

            (1)  JO L 274, 15.10.2013, p. 1.